ོས་ཚོགས་ནོར་ལྷ་ཆོས་སྲུང་སྟེ། །སྐྱབས་ཡུལ་ཀུན་འདུས་མངོན་སུམ་བཞུགས་པའི་མདུན། །བདག་དང་ཕ་མ་དགྲ་གཉེན་བར་མ་ཡི། །འགྲོ་དྲུག་སེམས་ཅན་མ་ལུས་འཁོད་གྱུར་ནས། །སྒོ་གསུམ་གུས་པས་སྙིང་ནས་སྐྱབས་འགྲོ་བྱ། །བདག་དང་མར་གྱུར་མཁའ་མཉམ་འགྲོ་བ་རྣམས། །དུས་འདི་ནས་བཟུང་བྱང་ཆུབ་མ་ཐོབ་བར། །བླ་མ་སངས་རྒྱས་དམ་ཆོས་འཕགས་པའི་ཚོགས། །ཀུན་འདུས་རྡོ་རྗེ་ཆོས་ལ་སྐྱབས་སུ་མཆི། །ཞེས་ཅི་ནུས་བརྗོད། སེམས་བསྐྱེད་ནི། བདག་གིས་རྫོགས་པའི་སངས་རྒྱས་ཐོབ་བྱས་ལ། །མར་གྱུར་འགྲོ་རྣམས་སྲིད་མཚོ་ལས་སྒྲོལ་བྱ། །དེ་ཡི་ཆེད་དུ་རྡོ་རྗེ་རྣལ་འབྱོར་མའི། །བསྒོམ་བཟླས་ཟབ་མོ་ཉམས་སུ་བླང་བར་བགྱི། །ཞེས་ཅི་ནུས་བརྗོད། རྡོར་སེམས་བསྒོམ་བཟླས་ནི། རང་ལུས་ཐ་མལ་སྤྱི་བོར་པད་ཟླའི་སྟེང་། །བླ་མ་རྡོ་རྗེ་སེམས་དཔའ་ཡབ་ཡུམ་སྐུ། །དཀར་གསལ་མདངས་འཚེར་ཞི་ཞིང་འཛུམ་པའི་ཞལ། །ཡབ་ཀྱིས་ཕྱག་གཉིས་རྡོར་དྲིལ་འཛིན་པ་ཡིས། །ཡུམ་ཆེན་རྡོ་རྗེ་སྙེམས་མ་གྲི་ཐོད་འཛིན། །དབུ་སྐྲ་གྲོལ་བའི་སྐུ་ལ་འཁྱུད་པའི་ཚུལ། །རལ་པའི་ཐོར་གཙུག་རིགས་བདག་ཅོད་པན་ཅན། །རྡོ་རྗེའི་སྐྱིལ་ཀྲུང་རུས་རྒྱན་དྲུག་གིས་མཛེས། །དེ་ཡི་པང་བཞུགས་ཤེས་རབ་བདེ་སྐྱེད་མ། །བཅུ་དྲུག་ལོ་ལོན་ཕྱག་རྒྱ་ལྔ་ཡིས་བརྒྱན། །པདྨའི་སྐྱིལ་ཀྲུང་དག་གིས་མཉམ་སྦྱོར་བས། །དགའ་བཞིའི་བདེ་རྒྱས་འོད་སྣང་འབར་བ་ཡི། །ཡབ་ཀྱི་ཐུགས་ཀར་ཟླ་སྟེང་ཧཱུྃ་ཡིག་དཀར། །དེ་ལས་འོད་འཕྲོས་རྩ་བརྒྱུད་བླ་མ་དང་། །སངས་རྒྱས་བྱང་སེམས་ཡི་དམ་མཁའ་འགྲོ་མའི། །བྱིན་རླབས་མ་ལུས་བསྡུས་ནས་ཧཱུྃ་ལ་ཐིམ། །བཅོམ་ལྡན་རྡོ་རྗེ་སེམས་དཔའ་ཡབ་ཡུམ་གྱིས། །བདག་གི་ནད་གདོན་སྡིག་སྒྲིབ་དག་པར་མཛོད། །གསོལ་བ་བཏབ་པས་ཧཱུྃ་ལས་བདུད་རྩི་བབས། །ཡབ་ཡུམ་སྐུ་གང་སྦྱོར་མཚམས་ལས་བབས་པ། །རང་གི་སྤྱི་བོ་ནས་ཞུགས་ལུས་ཀུན་གང་། །སྡིག་སྒྲིབ་ཉེས་ལྟུང་ནད་གདོན་ཉམས་ཆག་གྲིབ། །བྱང་ཞིང་དག་ནས་རང་ལུས་བདུད་རྩིས་གང་། །དབང་བཞི་ཐོབ་ནས་སྐུ་བཞིའི་དངོས་གྲུབ་ཐོབ། །ཨོཾ་ཤྲཱི་བཛྲ་«་་་་་དཔལ་རྡོ་རྗེ་»ཧེ་རུ་ཀ་ས་མ་ཡ་མ་ནུ་པཱ་ལ་ཡ།«་་་་་ཁྲག་འཐུང་དམ་ཚིག་རྗེས་སུ་སྐྱོང་»ཧེ་རུ་ཀ་ཏྭེ་ནོ་པ་ཏིཥྛ་«་་་་་ཁྲག་འཐུང་ཉིད་ཀྱི་ཉེ་བར་འགོ་བར་མཛོད་»དྲྀ་ཌྷྲོ་མེ་བྷ་ཝ།«་་་་་བདག་ལ་བརྟན་པར་མཛད་དུ་གསོལ་»སུ་རྱོ་མེ་བྷ་ཝ།«་་་་་བདག་ལ་ཤིན་ཏུ་དགེས་པར་མཛོད་»ཨ་ནུ་ར་ཀྟོ་མེ་བྷ་ཝ།«་་་་་བདག་ལ་རྗེས་སུ་ཆགས་པར་མཛོད། »སུ་པོ་རྱོ་མེ་བྷ་ཝ་«་་་་་བདག་པ་ཤིན་ཏུ་རྒྱས་པར་མཛོད།» «བདག་ལ་དངོས་གྲུབ་ཐམས་ཅད་སྩོལ།་་་་་»སརྦ་སིདྡྷེམྨེ་པྲ་ཡཙྪ། སརྦ་ཀརྨ་སུ་ཙ་མེ།«་་་་་ལས་ཀུན་ལ་ཡང་བདག་གི་ནི།» ཙིཏྟཾ་ཤྲེ་ཡ་ཀུ་རུ་«་་་་་སེམས་ལ་དགེ་ལེགས་སུ་མཛོད་»ཧཱུྃ་ཧ་ཧ་ཧ་ཧ་ཧོ། བྷ་ག་ཝན་བཛྲ་ཧེ་རུ་ཀ་«་་་་་བཅོམ་ལྡན་འདས་རྡོ་རྗེ་ཁྲག་འཐུང་»མ་མེ་མུཉྩ་ཧེ་རུ་ཀོ་བྷ་ཝ།«་་་་་བདག་པོ་ལ་ཁྲག་འཐུང་ཉིད་དུ་མཛོད། »མཧཱ་ས་མ་ཡ་སཏྭ་ཨཿ«་་་་་དམ་ཚིག་རྡོ་རྗེ་སེམས་དཔའ་ཆེན་པོ་ཨཱཿ»ཧཱུྃ་ཕཊ། ཞེས་ཅི་ནུས་བཟླས་པའི་མཐར་ཐལ་མོ་སྦྱར་ལ། བདག་ནི་མི་ཤེས་རྨོངས་པས་སྡིག་བསགས་གང་། །མ་ལུས་བྱང་ཞིང་དག་པར་བྱིན་གྱིས་རློབས། །རྡོར་སེམས་ཡབ་ཡུམ་འོད་ཞུ་རང་ལ་ཐིམ། །སྒོ་གསུམ་རྡོ་རྗེ་སེམས་དཔའི་ངོ་བོར་གྱུར། །ཞེས་བརྗོད། བླ་མའི་རྣལ་འབྱོར་ནི། མདུན་གྱི་ནམ་མཁའ་སེངྒེས་བཏེགས་པ་ཡི། །རིན་ཆེན་ཁྲི་སྟེང་སྣ་ཚོགས་པད་ཟླ་ལ། །རྩ་བའི་བླ་མ་རྗེ་བཙུན་རྡོ་རྗེ་ཆོས། །སྐུ་མདོག་དམར་པོ་ཞལ་གཅིག་ཕྱག་གཉིས་ཀྱི། །གཡས་པས་བདེ་སྟོང་སྒྲ་སྒྲོག་ཅང་ཏེའུ་འཁྲོལ། །གཡོན་པས་ཐོད་པ་བདུད་རྩིས་རབ་གང་བ། །ཐུགས་ཀར་འཛིན་ཞིང་རིན་ཆེན་རུས་རྒྱན་སྤྲས། །མཆན་ཁུང་གཡོན་ན་ཁ་ཊྭཱཾ་ག་ཡིས་མཛེས། །མཚན་དཔེ་ཀུན་རྫོགས་ཞབས་གཉིས་སྐྱིལ་ཀྲུང་བཞུགས། །ཞི་འཛུམ་ལྷ་རྫས་དར་གྱི་ན་བཟའ་ཅན། །སྣང་སྟོང་འོད་ལྔའི་ཀློང་ན་གཞོན་ནུའི་སྐུ། །སྐྱབས་གནས་མ་ལུས་འདུས་པའི་ངོ་བོར་གྱུར། །ཞེས་གསལ་བཏབ་ཐལ་མོ་སྦྱར་ལ། དུས་གསུམ་སངས་རྒྱས་ཀུན་གྱི་སྐུ་གསུང་ཐུགས། །ཡོན་ཏན་ཕྲིན་ལས་ཀུན་གྱི་ངོ་བོ་ཉིད། །བླ་མ་རྡོ་རྗེ་ཆོས་ལ་ཕྱག་འཚལ་ཞིང་། །སྐྱབས་སུ་མཆི་འོ་བདག་རྒྱུད་བྱིན་གྱིས་རློབས། །ཞེས་ལན་གསུམ་སོགས་གསོལ་བ་ཅི་ནུས་བཏབ། བླ་མ་འོད་ཞུ་རང་གི་སྤྱི་བོར་ཐིམ། །དེ་ཡི་རྐྱེན་གྱིས་སྙིང་ཁར་ཨེ་ཨེ་ལས། །ཆོས་འབྱུང་གྲུ་གསུམ་དམར་པོ་ཉིས་བརྩེགས་ཀྱི། །སྟེང་དུ་ཨ་ལས་ཟླ་བའི་དཀྱིལ་འཁོར་གྱི། །དབུས་སུ་བྃ་ཡིག་དེ་མཐར་གཡོན་སྐོར་དུ། །སྔགས་ཕྲེང་ཡིག་འབྲུ་སོ་གཉིས་དམར་པོས་བསྐོར། །དེ་ལས་འོད་འཕྲོས་ལུས་ཀྱི་ནང་གང་བས། །ལུས་ངག་ཡིད་གསུམ་གཞི་ཡི་སྡིག་སྒྲིབ་སྦྱངས། །རང་ལུས་འོད་ཕུང་དམར་པོའི་གོང་བུར་ཞུ། །དེ་ཉིད་ཡོངས་གྱུར་རང་སེམས་རྣལ་འབྱོར་མར། །གྱུར་པ་སྣ་ཚོགས་པདྨ་ཉི་མའི་སྟེང་། །ཞབས་གཡས་བརྐྱང་བས་དུས་མཚན་མ་དམར་མོ། །གྲི་ཐོད་འཛིན་པའི་ནུ་མའི་སྟེང་ནས་མནན། །ཞབས་གཡོན་བསྐུམ་པས་འཇིགས་བྱེད་མདོག་ནག་པོ། །གྲི་ཐོད་ཅང་ཏེའུ་ཁ་ཊྭཱཾ་ག་འཛིན་པ། །སྟག་ཤམ་གྱོན་པའི་མགོ་བོ་རྒྱབ་བལྟབ་མནན། །སྐུ་མདོག་དམར་མོ་བསྐལ་མེའི་འོད་ལྟ་བུ། །ཞལ་གཅིག་ཕྱག་གཉིས་སྤྱན་གསུམ་མཁའ་སྤྱོད་གཟིགས། །ཕྱག་གཡས་རྡོ་རྗེ་གྲི་གུག་ཐུར་བརྐྱང་འཛིན། །གཡོན་པས་ཐོད་པ་ཁྲག་གང་སྟེང་ཕྱོགས་སུ། །བཟུང་ནས་བཞད་ཞལ་གྱེན་དུ་ཕྱོགས་པས་གསོལ། །ཕྲག་པ་གཡོན་པར་རྡོ་རྗེ་ཁ་ཊྭཱཾ་གར། །ཌཱ་མ་རུ་དང་དྲིལ་བུ་འཕན་རྩེ་གསུམ། །དར་དཔྱངས་འཕྱང་བ་བསྣམས་ཤིང་གཅེར་བུའི་སྐུ། །ལང་ཚོ་བཅུ་དྲུག་ལོན་ཉམས་ནུ་འབུར་རྒྱས། །འདོད་པའི་བདེ་བ་བསྐྱེད་པའི་ཆགས་ཉམས་འབར། །དབུ་སྐྲ་ནག་པོ་སིལ་བུས་སྐུ་སྐེད་ཁྱབ། །མི་མགོ་སྐམ་པོ་ལྔ་ཡི་དབུ་རྒྱན་དང་། །ཐོད་སྐམ་ལྔ་བཅུའི་འཕྲེང་མཛེས་ཕྱག་རྒྱ་ལྔས། །བརྒྱན་ཅིང་བླ་མ་རྣམ་སྣང་རིགས་བདག་ཅན། །ཡེ་ཤེས་མེ་དཔུང་འབར་བའི་ཀློང་ན་བཞུགས། །བདེ་ཆེན་སྣང་སྟོང་འཇའ་ཚོན་ལྟ་བུའི་སྐུ། །དེ་ཡི་ལྟེ་བ་སྙིང་ག་ཞལ་དཔྲལ་བ། །སྤྱི་གཙུག་ཚིགས་ཆེན་བརྒྱད་དུ་ཟླ་གདན་རེའི། །ལྟེ་བར་ཨོཾ་བྃ་རྡོ་རྗེ་ཕག་མོ་དམར། །སྙིང་གར་ཧྃ་ཡོཾ་སྔོན་མོ་གཤིན་རྗེ་མ། །ལྗགས་སྟེང་ཧྲིཾ་མོཾ་རྨོངས་བྱེད་མ་དཀར་མོ། །དཔྲལ་བར་ཧྲིཾ་ཧྲིཾ་སེར་མོ་སྐྱོད་བྱེད་མ། །སྤྱི་གཙུག་ཧཱུྃ་ཧཱུྃ་སྐྲག་བྱེད་མ་ལྗང་གུ། །ཚིགས་བརྒྱད་ཕཊ་ཕཊ་དུད་ཁ་ཙནྜི་ཀ །ཆུ་ཟླ་བཞིན་དུ་གོ་ཆའི་ལྷ་སྔགས་གསལ། །ཐུགས་ཀར་ཆོས་འབྱུང་ཟླ་བ་སྔགས་ཕྲེང་སྒོམ། །དེ་ལས་འོད་འཕྲོས་བ་སྤུའི་སྒོ་ནས་འཕྲོས། །ཕྱོགས་བཅུའི་རྒྱལ་བ་མཆོད་ཅིང་བྱིན་རླབས་བསྡུས། །ཁམས་གསུམ་སྣོད་བཅུད་མ་ལུས་ཐམས་ཅད་ཁྱབ། །མ་དག་གཞི་ཡི་སྣང་བའི་སྡིག་སྒྲིབ་སྦྱངས། །སྣོད་ཀྱི་འཇིགས་རྟེན་འོད་སྣང་གཞལ་ཡས་ཁང་། །བཅུད་ཀྱི་སེམས་ཅན་རྡོ་རྗེ་ཕག་མོའི་སྐུ། །བདེ་སྟོང་ཟུང་འཇུག་ཡེ་ཤེས་ཆེན་པོའི་ངང་། །སྣོད་བཅུད་གདོད་ནས་དག་པའི་ལྷ་རུ་གསལ། །འབར་བའི་ཕྱག་རྒྱ་དཔྲལ་བའི་དབྱིངས་སུ་གཡོན་སྐོར་དུ་ལན་གསུམ་བསྐོར་ཞིང་། ངག་ཏུ། ཕཻཾ། ཐུགས་ཀའི་བྃ་ལས་འོད་ཟེར་དཔག་མེད་འཕྲོས། །འོག་མིན་ཞིང་དང་གནས་ཡུལ་དུར་ཁྲོད་བརྒྱད། །ཕྱོགས་བཅུའི་གནས་ནས་རྡོ་རྗེ་རྣལ་འབྱོར་མར། །དཔའ་བོ་མཁའ་འགྲོའི་ཚོགས་ཀྱིས་བསྐོར་བ་དང་། །འགྲོ་ཀུན་རྡོ་རྗེ་རྣལ་འབྱོར་མར་གསལ་བ། །ནམ་མཁའ་ས་གཞི་བར་སྣང་ཁམས་གང་བ། །ཆར་སྤྲིན་ལྟར་འདུས་རང་ལ་སིབ་ཀྱིས་ཐིམ། །དམ་ཚིག་ཡེ་ཤེས་དབྱེར་མེད་མཆོག་ཏུ་གྱུར། །ཛཿཧཱུྃ་བཾ་ཧོཿ ཞེས་དགུག་གཞུག་བཅིངས་མཉེས་པར་བསམས། དེ་ནས་པད་སྐོར་གྱི་མཐར་འཁྱུད་པའི་ཕྱག་རྒྱ་ལ། ཨོཾ་ཡོ་ག་ཤུདྡྷཿསརྦ་དྷརྨཱཿཡོ་ག་ཤུདྡྷོ྅ཧཾ། ཞེས་བརྗོད་ལ། ང་རྒྱལ་བཟུང་། རང་གི་སྙིང་གར་ཆོས་འབྱུང་གྲུ་གསུམ་དམར། །ཉིས་བརྩེགས་ཟུར་བསྣོལ་ནང་དུ་ཟླ་དཀྱིལ་དབུས། །བྃ་ལ་སྔགས་ཕྲེང་དམར་པོས་གཡོན་དུ་བསྐོར། །གྲྭ་བཞིར་དགའ་འཁྱིལ་དམར་སྐྱ་གཡོན་དུ་འཁྱིལ། །དྲན་པས་བདེ་བསྐྱེད་ཡེ་ཤེས་རང་འོད་འཚེར། །དེ་ལས་འོད་འཕྲོས་སེམས་ཅན་སྡིག་སྒྲིབ་སྦྱངས། རྣལ་འབྱོར་མར་བཀོད་སངས་རྒྱས་སྲས་བཅས་མཆོད། །བྱིན་རླབས་ནུས་མཐུ་འོད་ཟེར་དམར་པོ་ཡི། །རྣམ་པར་སྤྱན་དྲངས་སྔགས་ཕྲེང་མཆོག་ལ་ཐིམ། །བདག་རྒྱུད་བྱིན་རླབས་དངོས་གྲུབ་མྱུར་ཐོབ་གྱུར། །ཞེས་བསམས། ཕྲེང་བ་བྱིན་གྱིས་བརླབས་པ་བཟུང་ལ། ཨོཾ་ཨོཾ་ཨོཾ། སརྦ་བུདྡྷ་ཌཱ་ཀི་ནཱི་ཡེ། བཛྲ་ཝརྞ་ནཱི་ཡེ། བཛྲ་བཻ་རོ་ཙ་ནཱ་ཡེ། ཧཱུྃ་ཧཱུྃ་ཧཱུྃ་ཕཊ་ཕཊ་ཕཊ་སྭཱ་ཧཱ། ཞེས་བརྒྱ་རྩ་སོགས་ཅི་ནུས་བཟླས། དེ་ནས་རླུང་རོ་བསལ་ལ་རླུང་བུམ་ཅན་འཛིན་ཞིང་། སྙིང་གའི་ཆོས་འབྱུང་ཟླ་བ་ཡིག་འབྲུ་དང་བཅས་པ་བདེ་བ་བསྐྱེད་པར་འདོད་ན་གསང་གནས་དང་། མི་རྟོག་པ་བསྐྱེད་པར་འདོད་ན་ལྟེ་བར་ཕབ་སྟེ། མདུན་རྒྱབ་སྤངས་པའི་གྲྭ་བཞིར་དགའ་བ་འཁྱིལ་པ་གཡོན་བསྐོར་དུ་འཁོར་བ་དང་། སྔགས་ཕྲེང་ལན་གསུམ་མམ་བདུན་ལ་སོགས་པ་ཀློག་པའི་ཚུལ་དུ་སེམས་གཏད་ནས་རླུང་ཁ་སྦྱོར་བཟུང་བའི་ཡིད་བཟླས་དང་། ཡང་རང་གི་སྨིན་མཚམས་དང་གསང་གནས་སུ་དགའ་འཁྱིལ་གཡོན་སྐོར་དུ་ཤུགས་དྲག་ཏུ་འཁོར་བ་ལ་སེམས་གཏད་ནས་རླུང་ཁ་སྦྱར་བཟུང་། དགའ་འཁྱིལ་གཉིས་མཐར་སྙིང་གའི་བྃ་ཡིག་ལ་ཐིམ་པར་བསམ་ལ། མཉམ་པར་འཇོག་པ་སོགས་རྫོགས་རིམ་རྩ་དབུ་མ་ནང་གི་མཁའ་སྤྱོད་སྒྲུབ་པ་སོགས་བླ་མའི་མན་ངག་ལས་ཇི་ལྟར་འབྱུང་བ་བཞིན་མཉམ་བཞག་སྤྲོ་བ་ཆེན་པོས་ཅི་ནུས་སྒོམ། རྗེས་ཐུན་མཚམས་ཀྱི་ལྷར་ལངས་ལ་གོ་ཆ་སྲུང་འཁོར། གསོལ་འདེབས་སྨོན་ལམ་སོགས་ལ་འཇུག རྫོགས་རིམ་རྣམས་རྒྱས་པ་མི་ནུས་པའམ་མ་ཤེས་ན་རྗེས་བསྡུ། བསམ་མི་ཁྱབ་བསྒོམ་པ་གསལ་འདེབས་ནི། རང་གི་ཐུགས་ཀའི་བྃ་ཡིག་སྔགས་ཕྲེང་ལས། །འོད་འཕྲོས་ཁམས་གསུམ་སྣོད་བཅུད་ཐམས་ཅད་ཁྱབ། །གཟུགས་མེད་ཁམས་པ་འོད་ཟེར་སྔོན་པོར་ཞུ། །རང་ཉིད་ལྷ་སྐུའི་སྟོད་ཀྱི་ཆ་ལ་ཐིམ། །གཟུགས་ཁམས་སྣོད་བཅུད་འོད་ཟེར་དམར་པོར་ཞུ། །སྐུ་སྐེད་བར་གྱི་ཆ་ལ་ཐིམ་པར་གྱུར། །འདོད་ཁམས་བརྟན་གཡོ་འོད་ཟེར་དཀར་པོར་ཞུ། །ལྷ་སྐུའི་སྨད་ཆར་ཐིམ་ཞིང་ལྷ་སྐུ་ཡང་། །སྟོད་སྨད་ནས་བཟུང་རིམ་བཞིན་འོད་དུ་ཞུ། །ཐུགས་ཀའི་ཆོས་འབྱུང་ཟླ་བ་སྔགས་ཕྲེང་ལ། །དེ་ཡང་བྃ་ལ་བྃ་ཡང་མི་དམིགས་པའི། །དུས་གསུམ་རྟོག་བྲལ་ཆོས་དབྱིངས་བདེ་བ་ཆེ། །གསལ་སྟོང་ཟུང་འཇུག་སྨྲ་བསམ་བརྗོད་ལས་འདས། །བསམ་གྱིས་མི་ཁྱབ་ཕྱག་ཆེན་ངང་དུ་བཞག །དེ་ལས་སྐད་ཅིག་ཆུ་ལས་ཆུ་བུར་བཞིན། །གཟུགས་སྐུ་རྣལ་འབྱོར་མ་ཡི་སྐུ་རུ་བཞེངས། །ཞེས་བརྗོད་ཅིང་བསམས་ནས། དེ་ཡི་ལྟེ་བ་སྙིང་ག་ཞལ་དཔྲལ་བ། ནས། ཆུ་ཟླ་བཞིན་དུ་གོ་ཆའི་ལྷ་སྔགས་གསལ། །ཞེས་པའི་བར་སྔར་གྱི་གོ་ཆ་བཀོད་ཅིང་། ཨོཾ་སུམྦྷ་ནི་སུམྦྷ་ཧུྃ་ཧཱུྃ་ཕཊ། ཨོཾ་གྲྀཧྞ་གྲྀཧྞ་ཧུྃ་ཧཱུྃ་ཕཊ། ཨོཾ་གྲྀཧྞ་པཱ་ཡ་གྲྀཧྞ་པཱ་ཡ་ཧུྃ་ཧཱུྃ་ཕཊ། ཨོཾ་ཨ་ན་ཡ་ཧོ་བྷ་ག་ཝན་བི་དྱ་རཱ་ཛ་ཡ་ཧུྃ་ཧཱུྃ་ཕཊ། སོགས་སྲུང་བ་ཕྱག་ལེན་བཞིན་བྱས་མཐར། ཐལ་མོ་སྦྱར་ལ། བཅོམ་ལྡན་མཁའ་སྤྱོད་རྡོ་རྗེ་རྣལ་འབྱོར་མས། །བདག་དང་མཁའ་མཉམ་འགྲོ་བ་མ་ལུས་པའི། །སྡིག་སྒྲིབ་ཉེས་ལྟུང་མ་ལུས་ཀུན་བྱང་ནས། །མཁའ་སྤྱོད་ཞིང་དུ་འཁྲིད་པར་མཛད་དུ་གསོལ། །ཞེས་དང་། དགེ་བ་འདི་ཡིས་མྱུར་དུ་བདག །མཁའ་སྤྱོད་མ་དཔལ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འཁོད་པར་ཤོག །འཆི་ཚེ་མགོན་དང་དཔའ་བོ་མ་ཚོགས་ཀྱིས། །མེ་ཏོག་གདུགས་དང་རྒྱལ་མཚན་ཐོགས་ནས་ཀྱང་། །རོལ་མོ་སིལ་སྙན་སྒྲ་སྙན་སོགས་མཆོད་ཅིང་། །མཁའ་ལ་སྤྱོད་པའི་གནས་སུ་འཁྲིད་པར་ཤོག །ཅེས་དང་། མཁའ་སྤྱོད་ཞལ་བཟང་བལྟ་བའི་སྨོན་ལམ་སོགས་བྱའོ། །དུས་གསུམ་རྒྱལ་བ་ཀུན་དངོས་རྡོ་རྗེ་འཆང་། །རྨོར་ཆེན་ཆོས་ཀྱི་རྒྱལ་པོའི་བཀའ་འབངས་པ། །ངག་དབང་ཀུན་དགའ་ལེགས་པའི་འབྱུང་གནས་ཀྱིས། །རང་དང་སྐལ་མཉམ་རྣམས་ལ་ཕན་ཕྱིར་བྲིས། །ཉེས་པར་གྱུར་ན་མཁའ་འགྲོས་བཟོད་པར་བཞེས། །དགེ་དེས་མཁའ་སྤྱོད་གོ་འཕང་མྱུར་ཐོབ་ཤོག །ཨོཾ་སུ་པྲ་ཏིཥྛ་བཛྲ་ཡེ་ས